
Eiropas Bēgļu fonda vadības komitejas reglaments

I. Vispārīgie jautājumi

1. Eiropas Bēgļu fonda (turpmāk – EBF) vadības komitejas (turpmāk - Komiteja)  reglaments izdots saskaņā ar Ministru kabineta 2004.gada 26.maija rīkojumu Nr.363 „Par Eiropas Bēgļu fondu” un Pilsonības un migrācijas lietu pārvaldes (turpmāk – Pārvalde) 2004.gada 9.jūnija rīkojumu Nr.780 „Par Eiropas Bēgļu fonda vadības un kontroles sistēmu” un nosaka Eiropas Bēgļu fonda  vadības komitejas sastāvu, kompetenci un lēmumu pieņemšanas kārtību.

2. Komiteja:

1.1. izstrādā vadlīnijas un kritērijus EBF ietvaros finansējamo projektu izvērtēšanai un atlasei; 

1.2. apkopo un izvērtē iesniegto projektu atbilstību noteiktajiem mērķiem un darbības jomām, izdevumu atbilstību izdevīguma un izmaksu lietderības principiem; 

1.3. izvērtē projekta pieteikumus EBF līdzfinansējuma piešķiršanai un iesniedz pretendentu, kuri saņēmuši komitejas pozitīvu novērtējumu, sarakstu Pārvaldes priekšniekam apstiprināšanai;

1.4. veic citus uzdevumus, lai nodrošinātu EBF apguvi.

II. Komitejas sastāvs

2. Komitejā ir pieci locekļi, no kuriem divi Pārvaldes pārstāvji, divi nevalstisko organizāciju pārstāvji un viens Valsts robežsardzes  deleģēts pārstāvis.

3. Komitejas locekļus darbībai Komitejā rakstveidā deleģē institūciju vadītāji.

4. Nevalstisko organizāciju pārstāvjus darbībai Komitejā rakstveidā deleģē Latvijas Sarkanā Krusta un S/O „Žēlsirdība” CARITAS Latvija vadība.

5. Komitejas sastāvu apstiprina Pārvaldes priekšnieks.

6. Komitejas sekretariāta funkcijas nodrošina Pārvaldes Eiropas lietu un starptautiskās sadarbības departaments (turpmāk tekstā –Departaments).

III. Komitejas sēdes

7. Komitejas sēdes vada Komitejas priekšsēdētājs.

8. Komitejas priekšsēdētāja prombūtnes laikā Komitejas priekšsēdētāja funkcijas pilda Komitejas priekšsēdētāja vietnieks.
9. Komitejas sēdes tiek sasauktas pēc vajadzības, lai nodrošinātu EBF projektu sekmīgu norisi, bet ne retāk kā vienu reizi trijos mēnešos.

10. Komitejas sēdes sasauc Komitejas priekšsēdētājs, par sēdes laiku un vietu paziņojot ne vēlāk kā divas darba dienas pirms komitejas sēdes datuma. Steidzamā gadījumā, to pamatojot, par sēdes laiku un vietu var paziņot vienu darba dienu pirms Komitejas sēdes.

11. Komitejas sēdēs kā novērotājs piedalās Pārvaldes Iekšējā audita nodaļas pārstāvis.

12. Ja Komitejas loceklis nevar piedalīties Komitejas sēdē, institūcijas, kura deleģējusi Komitejas locekli, vadītājs var pilnvarot rakstveidā citu personu piedalīties Komitejas sēdē. Persona, kura pilnvarota aizvietot balsstiesīgo Komitejas dalībnieku, ir balsstiesīga pilnvarojumā noteiktajā laikā. 

13. Komitejas vadītājs un Komitejas locekļi var uzaicināt piedalīties Komitejas sēdē ekspertus. Par ekspertu līdzdalību Komiteja vienojas balsojot. Eksperti piedalās Komitejas sēdē ar padomdevēja tiesībām. 

14. Komitejas sēdēs var piedalīties novērotāji, par kuru līdzdalību Komiteja lemj balsojot.

15. Komitejas viedokli par komitejas sēdē izskatītajiem jautājumiem plašsaziņas līdzekļiem paziņo Komitejas vadītājs vai šim nolūkam pilnvarota Pārvaldes amatpersona.

16. Komitejas sēdes darba kārtību sagatavo Komitejas vadītājs un par to informē divas darba dienas iepriekš.

17. Komitejas locekļiem ir tiesības ierosināt papildu jautājumu izskatīšanu Komitejas sēdē ne vēlāk kā vienu darba dienu pirms Komitejas sēdes datuma. 

18. Komitejas vadītājs izvērtē 17.punkta kārtībā ierosinātos jautājumus un lemj par papildus jautājuma iekļaušanu Komitejas sēdes darba kārtībā.

19. Komitejas sēdes protokolus numurē, tajos norāda Komitejas sēdes vietu un laiku, locekļus, darba kārtību, pieņemtos lēmumus, kā arī atšķirīgus viedokļus un balsojumu rezultātus.

20. Komitejas sēžu protokolus sagatavo Departaments trīs darba dienu laikā pēc sēdes, elektroniski saskaņojot ar Komitejas locekļiem, kuri piedalījušies attiecīgajā sēdē. Komitejas locekļiem vienas darba dienas laikā jāsniedz atzinums Departamentam par sagatavoto sēdes protokolu.

IV. Lēmumu pieņemšana

21. Komiteja lēmumus pieņem sēdēs.

22. Komiteja lēmumu pieņem, Komitejas locekļiem balsojot. Komiteja ir lemttiesīga, ja tās sēdē piedalās vismaz trīs locekļi. 

23. Komiteja pieņem lēmumu ar vienkāršu balsu vairākumu. Ja Komitejas locekļu balsis sadalās vienādi, izšķirošā ir Komitejas priekšsēdētāja balss. Atšķirīgos viedokļus iekļauj komitejas sēdes protokolā. 

24. Ja kādu no projektiem iesniegusi institūcija, ar kuru Komitejas loceklis atrodas darba vai civildienesta attiecībās vai kā citādi varētu būt ieinteresēts iznākumā, šis Komitejas loceklis nepiedalās iesniegto projektu izvērtēšanā.

25. Ja Komitejas loceklis attaisnojošu iemeslu dēļ nepiedalās kādā projektu vērtēšanas posmā, attiecīgais Komitejas loceklis savu darbību komitejā turpina, sākot ar nākamo vērtēšanas posmu.

26.  Komitejas lēmums projektu iesniedzējiem tiek paziņots 3 dienu laikā pēc lēmuma pieņemšanas.

